নিজস্ব প্রতিবেদন:  রোজকার মতোই সন্ধ্যায় ছেলেকে টিউশন পড়াতে দিতে গিয়েছিলেন। ফেরার পথেই গৃহবধূর সঙ্গে ঘটে গেল ভয়ঙ্কর ঘটনা। বাড়ির সামনে থেকেই তুলে নিয়ে গিয়ে তাঁকে গণধর্ষণ করল তিন যুবক। অচৈতন্য অবস্থায় তাঁকে পরিত্যক্ত এলাকা থেকে উদ্ধার করেন স্থানীয়রা। ঘটনাটি ঘটেছে খড়দহের পাতুলিয়ায়। নির্যাতিতা ঘোলা স্টেট জেনারেল হাসপাতালে চিকিত্সাধীন। খড়দহের পাতুলিয়ার বাসিন্দা ওই মহিলা বুধবার সন্ধ্যায় ছেলেকে এলাকাতেই টিউশন পড়াতে দিতে গিয়েছিলেন। অভিযোগ বাড়ি ফেরার পথে তিন যুবক তাঁর রাস্তা আটকায়। সন্ধ্যার পর ওই এলাকা মোটামুটি ফাঁকা থাকে বলেই জানিয়েছেন স্থানীয়রা। ফাঁকা রাস্তায় মহিলার শাড়ি ধরে টানাটানি শুরু করে তারা। তাঁকে নির্মীয়মান বহুতলে তুলে নিয়ে যায় তারা। সেখানেই তাঁকে গণধর্ষণ করে তিন যুবক। রাতের দিকে এলাকারই কয়েকজন বাসিন্দা ওই রাস্তা দিয়ে যাওয়ার সময়ে মহিলাকে অচৈতন্য অবস্থায় পড়ে থাকতে দেখেন। তাঁরাই উদ্ধার করে ঘোলা স্টেট জেনারেল হাসপাতালে ভর্তি করান। খড়দহ থানায় ৩ জনের বিরুদ্ধে অভিযোগ দায়ের করা হয়েছে। তবে এখনও অভিযুক্তরা ধরা পড়েনি। পুলিস তাদের খোঁজে তল্লাশি চালাচ্ছে। এধরনের ঘটনা আগে এলাকায় কখনও ঘটেনি। আতঙ্কিত হয়ে পড়েছেন স্থানীয়রা।